钦定古今图书集成/理学汇编/学行典/第267卷 > 姜潜
## 钦定古今图书集成/理学汇编/学行典/第267卷 > 姜潜

按《宋史隐逸传》：“姜潜，字至之，兖州奉符人。从孙复学
《春秋》。用田况举，召试学士院，为明州录事参军。以母
思乡，求致仕。敕过门下，知封驳司吴奎封还之，而与
韩绛共上章以荐，徙兖州录事参军，从奎辟郓州教
授。奎升堂拜其母，又荐为国子直讲，韩王宫伴读。谒
宗正允弼，吏引趋庭，潜不答，呼马欲去，遂以客礼见。”
熙宁初，诏举选人掩滞者与京官凡三十七人，潜在
选中。神宗闻其贤，召对延和殿，访以治道何以致之，
对曰：“有尧、舜二典在，顾陛下致之之道何如？”知陈留
县，至数月，青苗令下。潜出钱榜其令于县门，已徙之
乡落，各三日，无应者，遂撤榜付吏，曰：“民不愿矣。”钱以
是独得不散。司农、开封疑潜沮格，各使其属来验，皆
如令。而条例司劾祥符住散青苗钱，潜知且不免，移
疾去。县人诣府请留之，不得。家居卒，年六十六。